MCOT ตามสั่งหรือเกินสั่ง.!
จะด้วย “นายสั่งมา” หรือ “ทำเกินนายสั่ง” ไม่รู้ล่ะ..แต่ที่แน่ ๆ มันตอกย้ำความเป็น “สื่อสนองนาย” ของบริษัท อสมท จำกัด (มหาชน) หรือ MCOT ชัดยิ่งขึ้น.!! เมื่อบอร์ดมีคำสั่งปลดฟ้าผ่า “อรวรรณ ชูดี” พ้นจากผู้ดำเนินรายการดีเบต “ศึกเลือกตั้ง 62” ที่ออกอากาศช่อง 30 (MCOT HD) ที่ถูกมองว่าเป็นการชี้นำโจมตีรัฐบาล.!!
3 มี.ค. 2562

สำนักข่าวรัชดา
จะด้วย “นายสั่งมา” หรือ “ทำเกินนายสั่ง” ไม่รู้ล่ะ..แต่ที่แน่ ๆ มันตอกย้ำความเป็น “สื่อสนองนาย” ของบริษัท อสมท จำกัด (มหาชน) หรือ MCOT ชัดยิ่งขึ้น.!! เมื่อบอร์ดมีคำสั่งปลดฟ้าผ่า “อรวรรณ ชูดี” พ้นจากผู้ดำเนินรายการดีเบต “ศึกเลือกตั้ง 62” ที่ออกอากาศช่อง 30 (MCOT HD) ที่ถูกมองว่าเป็นการชี้นำโจมตีรัฐบาล.!!
ปมเหตุเกิดจากรายการสดเมื่อ 28 ก.พ.ที่ผ่านมา ในหัวข้อ “ประชันวิสัยทัศน์ คนรุ่นใหม่ การเมืองไทยในความคิดของคนรุ่นใหม่ ควรเป็นอย่างไร.?” ดำเนินรายการโดย “อรวรรณ ชูดี” และ“วีระ ธีรภัทร” มีการเชิญตัวแทนพรรคการเมือง 10 พรรคมาดีเบต และให้เยาวชน นิสิต นักศึกษา 100 คนในห้องส่งโหวต เห็นด้วยหรือไม่เห็นด้วย จากคำถามที่ทางรายการกำหนด..นั่นคือ…
-เห็นด้วยหรือไม่ที่พล.อ. ประยุทธ์ ตัดสินใจไม่ร่วมการดีเบต
คำตอบที่ได้ เห็นด้วย 6 คน ไม่เห็นด้วย 94 คน
-เห็นด้วยหรือไม่ที่รธน.60 ในบทเฉพาะกาล 5 ปีแรกให้ส.ว.250 คน ร่วมโหวตเลือกนายกฯ
คำตอบที่ได้ เห็นด้วย 1 คน ไม่เห็นด้วย 99 คน
-เห็นด้วยหรือไม่เรื่องยุทธศาสตร์ชาติ 20 ปี จำเป็นสำหรับประเทศไทย
คำตอบที่ได้ เห็นด้วย 2 คน ไม่เห็นด้วย 98 คน
-เห็นด้วยหรือไม่ว่าประเทศไทยมีการปกครองแบบประชาธิปไตยเต็มใบหรือครึ่งใบก็ได้ ถ้าทำให้ปากท้องประชาชนดีขึ้น
คำตอบที่ได้ เห็นด้วย 17 คน ไม่เห็นด้วย 83 คน
ดูจากคำตอบของเด็กที่ได้..มันเกิดการแสลงอารมณ์ของผู้ใหญ่ในรัฐบาลอย่างยิ่ง..!? เสมือนโดนเด็กตบหน้า..ชนิดที่ว่าชากันไปเป็นแถว.!!
นี่จึงเป็นมูลเหตุให้ “พล.อ.ฉัตรเฉลิม เฉลิมสุข” ประธานบอร์ดและกรรมการอิสระ และนายเขมทัตต์ พลเดช ผู้อำนวยการใหญ่ MCOT ต้อง “หูร้อนฉ่า” และเป็นที่มาของการปลด “อรวรรณ ชูดี” พ้นรายการดังกล่าว..ใช่หรือไม่.!?
น่าสนใจ MCOT ในฐานะบริษัทสื่อที่บ่งบอกว่าเป็น “สังคมอุดมปัญญา” แต่ปรากฏการณ์ที่เกิดขึ้น..ทำให้ถูกตั้งคำถามกับ MCOT ทันทีว่า “จริงหรือ..!?” ยิ่งไปกว่านั้น ยังเป็นบริษัทจดทะเบียนในตลาดหลักทรัพย์ฯ ที่ผู้ถือหุ้นต่างผิดหวังกับผลการดำเนินงาน “ขาดทุนซ้ำซาก” เป็นทุนเดิมอยู่แล้ว..!?
ความน่าสนใจของหุ้น MCOT ที่น้อยอยู่แล้ว..ยิ่งจะน้อยลงไปอีก..!?
ส่องดูงบการเงิน MCOT ปี 2561 พบว่า ขาดทุนสุทธิ 376 ล้านบาท ดูผ่าน ๆ เสมือนขาดทุนลดลงอย่างมากจากปี 2560 ขาดทุนสุทธิ 2,542 ล้านบาท (เกิดจากขาดทุนรายการพิเศษกว่า 2,000 ล้านบาท) จึงเท่ากับว่าจริง ๆ ขาดทุนสุทธิประมาณ 400-500 ล้านบาท นั่นจึงไม่ใช่ผลการดำเนินงานที่ดีขึ้น อย่างที่ตัวเลขปรากฏในบรรทัดสุดท้าย
ยิ่งกว่านั้นรายได้ปี 2561 ลดลงเหลือ 2,562 ล้านบาท ลดลงจากปี 2560 ที่ทำได้ 2,736 ล้านบาท หรือลดลง 6% โดยรายได้จากโทรทัศน์ลดวูบกว่า 23% และรายได้จากการร่วมลงทุนลดลงกว่า 13% แม้รายได้ธุรกิจสื่อใหม่เติบโต 65% แต่มีสัดส่วนรายได้ไม่ถึง 10% จากรายได้ทั้งหมด
เอาเป็นว่า..บอร์ดและผู้บริหาร MCOT น่าจะเอาเวลามานั่งช่วยกันสะกดคำว่า “กำไร” มากกว่าจะมาหวาดระแวงไอ้เรื่องแบบนี้..หากจะสนองนายก็ควรเอาแต่พองามอย่าเยอะจนเกินไป
อย่าลืมนะว่า MCOT เป็นบริษัทในตลาดหลักทรัพย์ฯ นะ..ไม่ใช่กรมประชาสัมพันธ์..!!
…อิ อิ อิ…